Danko, Andrej, predseda NR SR (2018-10-16):
Poprosím, v písomnej podobe. Súčasne pristupujeme k hlasovaniu o návrhoch. Nechcem tu od stola rozhodnúť o tom, čo je procedurálny a nie je, ale minimálne o dvoch bodoch by som bol v rozpakoch. Ale skúsim, aby sme dodržali všetky procesné veci a nemali problémy s námietkami, že odhlasujeme aj tie veci, ktoré nie sú vyslovene procedurálnym návrhom. (Krátka pauza.) Dobre, pristúpime k hlasovaniu o prvom poslaneckom návrhu pani poslankyne Remišovej, ktorá navrhuje, aby Národná rada postupovala v zmysle rokovacieho poriadku § 36 a § 22. Ako dôvod uvádza zrýchlenosť konania Národnej rady. Ja jej len jednou vetou poviem, je ovplyvnená zahraničnými cestami a objektívnymi vecami Národnej rady. Práca poslanca je aj o práci mimo pléna. Nech sa páči. Pani poslankyni Remišovej, o jej návrhu hlasujeme. (Hlasovanie.) Prítomných 139 poslancov, za 60, proti 67, zdržalo sa 12. Konštatujem, že sme uvedený návrh poslankyne Remišovej neschválili. Druhý návrh je... (Reakcia z pléna.) Neschválili. Druhý návrh pána poslanca Simona, ktorý navrhuje, návrh poslanca Národnej rady na prijatie uznesenia Národnej rady k pracovnej definícii antisemitizmu a prijaté 31 účastníkmi, aby to bol... Pán poslanec, je to nezrozumelnteľne tu napísané. To znamená, vy ste navrhli, aby bol preložený bod...? (Reakcia z pléna.) 39. Áno? Ďakujem. Takže hlasujeme o možnosti preloženia bodu 39, tak ako navrhol a odôvodnil pán poslanec Simon. Nech sa páči, prosím, hlasujme. (Hlasovanie.) Prítomných 137 poslancov, za 27, proti 68, zdržalo sa 39, nehlasovali 3. Konštatujem, že sme uvedený návrh neschválili. Pristúpime k hlasovaniu poslanca Krajčího, ktorý žiada prijať uznesenie vo vzťahu k ministrovi financií, tak ako ho uviedol a odôvodnil. Nech sa páči, prosím, hlasujeme. (Hlasovanie.) Prítomných 141 poslancov, za 57, proti 32, zdržalo sa 51, nehlasoval 1. Konštatujem, že sme návrh poslanca Krajčího neschválili. Pristúpime k návrhu poslanca Kotlebu, ktorý navrhuje prijať uznesenie Národnej rady k pracovnej definícii antislovakizmu. Prosím, hlasujme. (Hlasovanie.) Prítomných 128 poslancov, za 16, proti 55, zdržalo sa 45, nehlasovali 2. Konštatujem, že sme uvedený návrh neschválili. Pán poslanec Gábor Grendel navrhuje prijať uznesenie, ktorým sa zaviaže predseda Národnej rady zaradiť do programu 35. schôdze Národnej rady bezpečnostnú a obrannú stratégiu. Prosím, prezentujme sa a hlasujme. (Hlasovanie.) Prítomných 140 poslancov, za 64, proti 16, zdržalo sa 58, nehlasovali 2. Konštatujem, že sme uvedený návrh neschválili. Pristúpime k hlasovaniu o procedurálnom návrhu pani poslankyni Zemanovej. Pani poslankyňa podáva procedurálny návrh zaradiť bod 47 (tlač 1032) na rokovanie ako termínovaný bod na stredu 24. októbra 2018 hneď po hlasovaní o 17.00 hod. Prosím, prezentujme sa a hlasujme. (Hlasovanie.) Prítomných 139 poslancov, za 61, proti 11, zdržalo sa 66, nehlasoval 1. Konštatujem, že sme uvedený návrh neschválili.	Pristúpime k hlasovaniu o návrhu pána poslanca Bublavého, ktorý navrhuje, aby sa o bode 4 (tlač 1019) hlasovalo v stredu 24. októbra o 11.00 hod. Prosím, prezentujme sa, hlasujeme. (Hlasovanie.) Prítomných 141 poslancov, za 122, zdržalo sa 17, nehlasovali 2. Konštatujem, že sme uvedený návrh schválili. Pristúpime k návrhu pána poslanca Kollára, ktorý navrhuje zlúčiť body programu 69 a 76. Prosím, prezentujme sa a hlasujme. (Hlasovanie.) Prítomných 141 poslancov, za 139, zdržali sa 2. Konštatujem, že sme uvedený návrh schválili. Pristúpime k procedurálnemu návrhu pána poslanca Matoviča vo vzťahu k pánovi poslancovi Ficovi. Prosím, prezentujme sa, hlasujeme. (Reakcia z pléna.) Tri uznesenia. (Hlasovanie.) Prítomných 136 poslancov, za 44, proti 73, zdržalo sa 9, nehlasovalo 10 poslancov. Konštatujem, že sme uvedený návrh neschválili. Prosím, vážení páni poslanci a pani poslankyne, nasleduje hlasovanie o programe schôdze ako celku. Prosím, prezentujme sa a hlasujme. (Hlasovanie.) Prítomných 141 poslancov, za 104, proti 2, zdržalo sa 35. Konštatujem, že sme program 35. schôdze Národnej rady schválili. Vážené pani poslankyne, vážení páni poslanci, chcem vás ďalej informovať o postupe rokovania tejto schôdze. Tak ako som informoval na poslaneckom grémiu, rokovacím dňom bude aj pondelok 22. október od 10.00 hod. s tým, že v týždni, kde sú dva sviatky, rokovanie Národnej rady nebude. Hlasovať sa nebude v stredu 17. októbra o 17. hod., vo štvrtok 18. októbra, v piatok 19. októbra a v pondelok 22. októbra. Ďalej podávam návrh, aby bola obedňajšia prestávka od 13.00 hod. do 14.00 hod. a aby počas každého rokovacieho dňa trvalo rokovanie do 20.00 hod., v piatok do 14.00 hod. Tak ako som uviedol, do rokovania tejto schôdze spadlo, padli dva štátne sviatky plus zahraničné služobné cesty poslancov Národnej rady. Prosím, je všeobecný súhlas? (Súhlasná i nesúhlasná reakcia pléna.) Prosím, prezentujme sa a hlasujme. (Hlasovanie.) Prítomných 139 poslancov, za 84, proti 54, zdržalo sa, zdržal sa 1 poslanec. Konštatujem, že sme uvedený návrh schválili. Chcem ešte naozaj poprosiť, aby sme neznevažovali svoju prácu, a v prípade, že do budúcna na grémiu zaznejú výhrady a nebudú argumentované, tak ako som uviedol, štátnymi sviatkami, zahraničnými cestami, som pripravený vyjsť v ústrety komukoľvek, len chcem povedať, že práca poslanca nie je len o pléne Národnej rady. Sami sebe zle robíme. Prosím ešte raz, pani poslankyne, páni poslanci, vzhľadom na to, že prvými štyrmi bodmi budú programy, bodmi programu sú poslanecké návrhy noviel zákonov, ktoré sme prerokovali na minulej schôdzi a o ktorých budeme hlasovať dnes o 17.00 hod., pristúpime k piatemu bodu programu, ktorým je návrh na zmeny v zložení výborov Národnej rady Slovenskej republiky . Návrh máte rozdaný ako tlač 1186 a bol vypracovaný na základe návrhu poslancov členov klubu poslancov za stranu MOST – HÍD a za hnutie SME RODINA. Chce sa niekto z poslancov vyjadriť k tomuto návrhu? Ak nie, prerušujem rokovanie o tomto bode programu. Nasleduje prvé čítanie vládneho návrhu zákona. Poprosím vás, pokračujeme v rokovaní o 13.25 hod., tak aby mali poslanci, ktorí sa musia presunúť, čas na presun, aby neboli rušení tí, ktorí idú rokovať o vládnom návrhu zákona č. 56/2012 Z. z. Pán poslanec Érsek a pani poslankyňa, pán poslanec Érsek (reakcia z pléna), aha, pán, a pán minister Érsek, a gestorský výbor, pán Bagačka sa pripravia. (Prestávka.) (Po prestávke.)